section_heading: Prvo izdanje kataloga
paragraph_text: Izdavačka kuća Breitkopf und Härtel iz Leipziga objavila je 1862. godine knjigu na njemačkom jeziku pod naslovom Chronologisch-thematisches Verzeichnis sämmtlicher Tonwerke Wolfgang Amadé Mozart’s. s podnaslovom Nebst Angabe der verloren gegangenen, angefangenen, übertragenen, zweifelhaften und unterschobenen Compositionen desselben. (Kronološko-tematski katalog svih glazbenih djela Wolfganga Amadeusa Mozarta. S naznakom o izgubljenim, započetim, prenesenim, sumnjivim i pripisanim skladbama.). Kao autor naveden je Dr. Ludwig Ritter von Köchel. Von Köchel je na katalogu radio 12 godina (1856. – 1862.), studiozno skupljajući, analizirajući i sortirajući podatke o Mozartu i njegovim djelima te ih je objedinio u jedinstven katalog, prvi takve vrste.